آمریکا‌نین پرزیدنتی دونالد ترامپین مرکزی کشفیات ایداره‌سی‌نین (سیا) دیرکتورلوغونا نامیزد گؤستردیگی جینا هاسپل‌ین، نامیزدلیک‌دن چکیلمک ایستدیگی ادعا ائدیلدی.
بو ادعا، بعضی آغ ائو مقام‌لاری‌نین "ایشکنجه وئرن بیر آد سناتودا تصدیق آلا بیلمز شکلین‌دکی ناراحات‌لیق‌لارینی دیله گتیرمه‌سین‌دن سونرا گلدی.
آمریکانین واشینگتون پوست قزئتی‌نین، آدی‌نین آچیقلانماسینی ایستمه‌ین، آغ ائوین یوکسک سویه‌لی 4 نماینده‌سینه اساسلاندیردیغی خبرده، هاسپل‌ین جمعه گونو نامیزدلیک‌دن چکیلمک ایستدیگینی چاتدیردیغی قید ائدیلدی.
بونا گؤره آغ ائو مقام‌لاری گؤرولن جمعه گونکو ایجلاسدا، 2001 ایلدن سونرا خاریج‌دکی بعضی حبس‌خانا‌لاردا آپاریلان ایشگنجه‌لره هاسپل‌ین آدی‌نین قاریشمیش اولماسی سناتودا ایشلری چتینه سالاجاغی دیله گتیریلدی.
حاضیردا سیا دیرکتؤرولوغونو معاوین کیمی آپاران هاسپل‌ین سناتودا تصدیق آلامایابیله‌جگی ناراحات‌لیغینی دیله گتیرن شخص‌لر قارشی‌سیندا ترامپین نامیزدی‌نین "اگر کمکی اولا‌جاقسا نامیزدلیگیمی درحال چکرم"  دئدیگی ادعا ائدیلیب.
توپلانتی‌نین آردین‌دان آغ ائو مطبوعات سؤزچوسو سارا سندرز و بعضی دیگر آغ ائو مقاملاری‌نین، سیانین ویرجینیا‌داکی مرکزینه گئده‌رک هاسپل ایله گؤروشدوک‌لری و اونو قانع ائتدیک‌لری قید اولونوب.
جمعه گونکو ایستی پروسه‌لرین آردین‌دان هاسپل‌ین بو هفته اوچون سناتودا کئچیریله‌جک سس وئرمه‌یه حاضیرلانماغا داوام ائتدیگی بیلدیریلدی.
آمریکا سناتوسیندا 51ه 49 اوستون‌لوگو اولان جمهوریتچی‌لرین فیره وئرممه‌سی حالیندا هاسپل‌ین راضی‌لیق آلماسی گؤزکنیر.
سیاده 33 ایللیک تجروبه‌سینه باخمایا‌راق، 2001-جی ایلدکی 11 سپتامبر سالدیریلاریندان‌ سونرا تشکیلاتین خاریجی حبس‌خانا‌لاریندا تؤره‌دیلن ایشگنجه‌لره آدی قاریشان هاسپلین، ترامپ طرفین‌دن شیا دیرکتورلوغونا نامیزد گؤستریلمه‌سی، تشکیلاتین ایلک خاریجی حبس‌خاناسینی قوردوغو تایلندده بیر چوخ شوبهه‌لره ایشگنجه ائدیلمه‌سینده رول اوینادیغی و بو سببله ده واشینگتوندا موباحیسه موضوعسو اولموشدو.
کالیفورنیا ایالتی‌نین سناتورو دموکرات دیان فینستین، اورگان ایالتی سناتورلاری دموکرات رون ویدن و مارتین هینریچ، سیانین هاسپل مسئله‌سینده داها چوخ معلوماتی دولت ایله پایلاشماسینی طلب ائتمیشدی.
آمریکان مئدیاسیندا یئر آلان خبرلرده، تشکیلاتین دونن نامیزدلیک پروسه‌سینده آراشدیرماسی اوچون هاسپل ایله باغلی بعضی گیزلی معلومات‌لاری سناتورلارلا پایلاشمانی قبول ائتدیگی ایره‌لی سورولموشدو.
هاسپل راضی‌لیق آلماسی حالیندا تشکیلات تاریخین‌دکی ایلک قادین دیرکتؤر اولاجاق.
